Ní Tsumi 18 | Baiblo ɔ Ngɛ Intanɛti ɔ Nɔ | New World Translation\nNí Tsumi 18:1-28\nPaulo sɔmɔmi ní tsumi ɔ ngɛ Korinto (1-17)\nA kpale kɛ ya Antiokia nɛ ngɛ Siria a (18-22)\nPaulo je kɛ ho Galatia kɛ Frigia ya (23)\nA ye bua Apolo nɛ e nya mi tsɔ ɔ (24-28)\n18 Ngɛ enɛ ɔ se ɔ, e je Atene nɛ e ba Korinto. 2 Nɛ e ba na Yuda no ko nɛ e je Ponto nɛ a tsɛɛ lɛ ke Akuila kɛ e yo Priskila nɛ a je Italia kɛ ba kɛ we, ejakaa Klaudio fã Yuda bi tsuo kaa a je Roma. Enɛ ɔ he ɔ, e ya a ngɔ, 3 nɛ akɛnɛ ní tsumi nɛ e tsuɔ ɔ nɔuu nɛ mɛ hu a tsuɔ he je ɔ, e hi a we ɔ mi nɛ e kɛ mɛ tsu ní, ejakaa a ní tsumi ji bo tsu peemi. 4 He jɔɔmi ligbi fɛɛ he jɔɔmi ligbi ɔ, e ya tuɔ munyu* ngɛ kpe he ɔ, nɛ e plɛɔ Yuda bi kɛ Hela bi a yi mi. 5 Jehanɛ ɔ, benɛ Silas kɛ Timoteo kple kɛ je Makedonia kɛ ba a, munyu ɔ bɔni Paulo be tsuo ngɔmi wawɛɛ, nɛ e ye Yuda bi ɔmɛ odase kɛ ma nɔ mi kaa Yesu ji Kristo ɔ nɛ. 6 Se benɛ a ya nɔ nɛ a te si kɛ wo lɛ nɛ a tu munyu yayahi kɛ si lɛ se ɔ, e huanya e tade ɔmɛ a mi, nɛ e de mɛ ke: “Nyɛ muɔ nɛ e tloo nyɛ nitsɛmɛ. Imi lɛɛ ye he tsɔ. Kɛ je amlɔ nɛ ɔ kɛ yaa a, ma ya nihi nɛ a ngɛ je ma amɛ a mi ɔmɛ a ngɔ.” 7 Enɛ ɔ he ɔ, e je lejɛ ɔ,* nɛ e ya nyumu ko nɛ a tsɛɛ lɛ ke Titio Yusto nɛ e ji Mawu jalɔ nɛ e we ɔ tsa kpe he ɔ nɔ ɔ we ɔ mi. 8 Se Krispo nɛ e ji kpe he ɔ nɔ hyɛlɔ ɔ ba he Nyɔmtsɛ ɔ ye, lɛ kɛ e we mi bimɛ ɔmɛ tsuo. Nɛ Korinto bi ɔmɛ a ti nihi fuu nɛ a nu ɔ he ye nɛ a baptisi mɛ. 9 Jehanɛ se hu ɔ, Nyɔmtsɛ ɔ de Paulo ngɛ nina ko mi nyɔ mi ke: “Koo ye gbeye, mohu ɔ, yaa nɔ nɛ o hi munyu tue, nɛ ko ma o nya, 10 ejakaa i kɛ mo ngɛ, nɛ adesa ko be mo tuae nɛ e ye mo awi; ejakaa i ngɛ nihi fuu ngɛ ma nɛ ɔ mi.” 11 Lɔ ɔ he ɔ, e hi lejɛ ɔ jeha kake kɛ nyɔhiɔ ekpa, nɛ e tsɔɔ Mawu munyu ɔ ngɛ a kpɛti. 12 Benɛ Galio ji amlaalo* ngɛ Akaya a, Yuda bi ɔmɛ pee kake nɛ a ya tua Paulo nɛ a ngɔ lɛ kɛ ho kojomi sɛ ɔ he ya, 13 nɛ a de ke: “Nyumu nɛ ɔ ngɛ nihi a yi mi plɛe ke a ja Mawu ngɛ blɔ nɛ e kɛ wa mlaa a kɔ we nɔ.” 14 Se benɛ Paulo ma munyu tumi ɔ, Galio de Yuda bi ɔmɛ ke: “Oo Yuda bi, ngɛ anɔkuale mi ɔ, kaa tɔmi ko aloo yayami ngua ko nɛ e pee ɔ, jinɛ sisi numi ngɛ he kaa ma to ye tsui si kɛ bo nyɛ tue. 15 Se ke nya sami nɛ e kɔɔ munyuhi kɛ biɛhi kɛ nyɛ nitsɛmɛ nyɛ mlaa a he ɔ, lɛɛ e sa nɛ nyɛ nitsɛmɛ nyɛɛ hyɛ mi. Imi lɛɛ i sume nɛ ma pee ní nɛ ɔmɛ a he kojolɔ.” 16 Kɛkɛ nɛ e fiee mɛ kɛ je kojomi sɛ ɔ hɛ mi. 17 Enɛ ɔ he ɔ, mɛ tsuo a nu Sostene nɛ e ji kpe he ɔ nɔ hyɛlɔ ɔ nɛ a bɔni lɛ kongomi ngɛ kojomi sɛ ɔ hɛ mi. Se Galio kɛ e he wui ní nɛ ɔmɛ a mi kulaa. 18 Se benɛ Paulo hi lejɛ ɔ ligbi bɔɔ komɛ a se ɔ, e kɛ nyɛmimɛ ɔmɛ ye sɛ, nɛ e hi lɛ mi kɛ yaa Siria, nɛ Priskila kɛ Akuila piɛɛ e he. E ha nɛ a sɛ e yi nɛ e ba si ngɛ Kenkrea, ejakaa e kã kita ko. 19 Jehanɛ ɔ, a ya su Efeso, nɛ e je a he ngɛ lejɛ ɔ; se e ya sɛ kpe he ɔ, nɛ e kɛ Yuda bi ɔmɛ ya susu níhi a he. 20 E ngɛ mi kaa a ya nɔ nɛ a kpa lɛ pɛɛ kaa e hi a ngɔ be bɔɔ, se e kplɛɛ we nɔ, 21 mohu ɔ, e kɛ mɛ ye sɛ nɛ e de mɛ ke: “Ke Yehowa* suɔ ɔ, ma kpale kɛ ba nyɛ ngɔ ekohu.” Nɛ e sɛ lɛ mi kɛ je Efeso 22 nɛ e kple kɛ ba Kaisarea. Nɛ e kuɔ kɛ ya* nɛ e ya fɔ asafo ɔ, nɛ ngɛ lɔ ɔ se ɔ, e kple kɛ ho Antiokia ya. 23 Benɛ e ye be saii ngɛ lejɛ ɔ se ɔ, e je lejɛ ɔ kɛ ho, nɛ e je mahi a mi kɛ ya mahi a mi ngɛ Galatia kɛ Frigia, nɛ e ngɛ kaseli ɔmɛ tsuo he wami woe. 24 Jehanɛ ɔ, Yuda no ko nɛ e je Alɛksandria nɛ a tsɛɛ lɛ ke Apolo ɔ ba Efeso; e ji nyumu nɛ e nya mi tsɔ, nɛ e le Ngmami ɔ mi saminya. 25 A tsɔɔ nyumu nɛ ɔ ní ngɛ Yehowa* blɔ ɔ nɔ,* nɛ mumi ɔ wo lɛ kã*, nɛ e ngɛ Yesu he munyu tue nɛ e ngɛ e he ní tsɔɔe pɛpɛɛpɛ, se Yohane baptisimi ɔ pɛ nɛ e le. 26 E kɛ kã bɔni munyu tumi ngɛ kpe he ɔ, nɛ benɛ Priskila kɛ Akuila nu e he ɔ, a ngɔ lɛ kɛ ya a ngɔ, nɛ a tsɔɔ lɛ Mawu blɔ ɔ fitsofitso pe bɔ nɛ e le ɔ. 27 Jehanɛ se hu ɔ, akɛnɛ e suɔ kaa e maa po mi kɛ ya Akaya he je ɔ, nyɛmimɛ ɔmɛ ngma kɛ ya ha kaseli ɔmɛ, nɛ a wo mɛ he wami kaa a he lɛ atuu. Enɛ ɔ he ɔ, benɛ e su lejɛ ɔ, e ye bua nihi nɛ a ba he ye kɛ gu Mawu dloomi ɔ nɔ ɔ wawɛɛ nitsɛ; 28 ejakaa e kɛ he wami ngua tsɔɔ Yuda bi ɔmɛ heii ngɛ ma hɛ mi kaa a susumi ɔ dɛ, nɛ e kɛ Ngmami ɔ tsɔɔ mɛ kaa Yesu ji Kristo ɔ nɛ.\n^ Aloo “e kɛ mɛ ya susuɔ níhi a he.”\n^ Nɛ ji, kpe he ɔ.\n^ Roma amlaalo kɛ ha ma ko. Hyɛ Munyu Komɛ A Sisi Tsɔɔmi.\n^ E ngɛ heii kaa Yerusalɛm.\n^ Aloo “A de nyumu nɛ ɔ Yehowa blɔ ɔ he níhi nɛ e kase.”\n^ Hela, “wo e he la.”\nNí Tsumi 18